Imtella' Frar 8, 2021 Rapport: Daphne Cassar It-temp estrem li ħakem lill-Punent u ċ-Ċentru tal-Ewropa qed jipparalizza bliet sħaħ, fosthom bil-waqfien tas-servizz ferrovjarju, għargħar kbar u saħansitra anke l-għeluq ta' ċentri tal-ittestjar tal-Covid f'xi nħawi. Gverta ta' borra ksiet lill-Ewropa hekk kif mill-Belġu għar-Renju Unit, l-Olanda, Franza u l-Ġermanja qed tiffaċja kesħa qawwija b'temperaturi li saħansitra niżlu għall-għaxar gradi taħt iż-żero. Fi Franza, residenti qrib ix-xmara Marne qrib Pariġi qed jippruvaw ikampaw max-xita qawwija li ħakmet partijiet minn Franza b' għargħar qawwija kkaġunati bil-livelli għolja tal-ilma jitkaxkru fir-residenzi. L-uffiċċju meteorloġiku Franċiż ħareġ twissija f'seba' distretti b'uħud mir-residenti jgħidu li qed jiffaċċjaw livelli ta' iżjed minn metru u nofs ilma fi djarhom. Kien hemm mijiet ta' persuni li kellhom ikunu evakwati min djarhom hekk kif l-ilma tkaxkar fil-kantini u qered l-apparat tal-elettriku bil-konsegwenza li spiċċaw mingħajr dawl. Fil-Ġermanja, it-temperaturi niżlu għall-seba' gradi taħt iż-żero u s-servizzi ferrovjari lejn għadd ta' destinazzjonijiet kienu sospiżi hekk kif il-pajjiż inkesa minn ammont kbir ta' borra. Fl-Olanda wkoll borra qawwija ġabet reazzjonijiet mħallta, hekk kif it-tfal bdew jifirħu bid-dehra rari u jilgħabu fis-silġ, filwaqt li l-pajjiż esperjenza allerta massima dwar it-temp għall-ewwel darba f'disa' snin. Il-Gvern ta' parir liċ-ċittadini biex joqogħdu d-dar hekk kif l-awtoritajiet ħarġu l-ogħla twissija possibli għall-pajjiż bil-periklu ta' riħ qawwi sa disgħin kilometru is-siegħa u maltempati bis-silġ li jistgħu jikkawżaw mal-għoxrin ċentimetru ta' borra. Il-faċilitajiet tal-ittestjar għall-Coronavirus ingħalqu hekk kif is-supermarkets ewlenin ikkanċellaw is-servizzi tad-delivery u s-sistemi ferrovjarji kienu sospiżi wkoll. Anki ir-Renju Unit sebaħ għall-effetti tal-maltemp hekk il-maltempata Darcy ħalliet rebus fuq il-pajjiż b' arja kiesha mill-pajjiżi tal-Lvant u r-Russja twassal biex l-awtoritajiet joħorġu twissijiet għall-maltemp bil-livelli tal-borra ilaħħqu mal-għaxar ċentimetri. F'Londra, ir-residenti sfidaw it-temperaturi kiesħin biex iżuru parks u jgawdu t-temp xitwi bl-uffiċju meteoloġiku jikkonferma li l-maltemp se jippersisti għall-jiem li ġejjin.